Bertschikon bei Attikon
Bèrtschike (amtlich Bertschikon bei Attikon) isch es Dorf und e ehemolegi politischi Gmäind, wo zu Wisedange im Bezirk Wintertuur vom Schwizer Kanton  Züri ghört.

Geografi 
Bèrtschike isch e Gmäind gsii, mit über 30 Dorfschafte, Wiiler und Hööf an de Gränze zum Kanton Thurgau. S Piet hät 68,7 % landwirtschaftlichi Flèchi, 20,7 % Wald, 5,3 % Sidligsflechi, 5,2 % Vercheersflechi und 0,1 % Gwässerflechi umfasst.

Gschicht 
Di ehemolig Gmäind isch im Jaar 1831 us de sibe Zivilgmäinde Bèrtschike, Chefike (Kefikon), Gundetschwiil (Gundetswil), Gündlike (Gündlikon), Libischbèèrg (Liebensberg), Stège (Stegen) und Züünike (Zünikon) pildet worde. D Zivilgmäinde sind 1926 ufglööst worde. 

Bèrtschike isch zum eschte Mal gnamset worde im Jaar 1255 als Bersinkon, Gündlike 774 als Cundilinchova, 1162 Gundilinchova. Uf de 1. Januar 2014 isch Bärtschike mit Wisedange fusioniert worde.

Bevölkerigsentwicklig 
Quälle: Bundesamt für Statistik 2005

De Uusländeraatäil liit bi 7 % (Stand 2011).

Religion 
61,5% vo de Iiwooner sind evangelisch-reformiert, 16,9% sind römisch-katholisch (Stand 2011).

Politik 
Bi de Kantonsraatswaale 2011 hät s das Ergebnis ggee: BDP 5,5 %, CVP 1,6 %, EDU 2,7 %, EVP 3,9 %, FDP 4,0 %. GLP 9,7 %, GP 2,9 %, SP 4,5 %, SVP 64,8 %, Suschtigi 0,4 %.

Gmäindspresidäntin vo Bärtschike isch bis Endi 2013 d Brigitte Boller Schürch gsii. Si isch als Gmäindrot i d Behörde vo de fusionierte Gmäind Wisedange gwählt worde (Stand 2016).

Wirtschaft 
D Arbetslosigkäit isch im Jaar 2010 bi 1,8 % gläge.

Tieläkt 
De züritüütsch Tieläkt vo Bèrtschike ghört zue de Winterthurer Mundarte.

Literatur 
 Hans Martin Gubler: Kunstdenkmäler der Schweiz Band 79 «Die Kunstdenkmäler des Kanton Zürich Band 8: Der Bezirk Winterthur Nördlicher Teil». Gesellschaft für Schweizerische Kunstgeschichte GSK Bern. 1986. ISBN 3-7643-1812-0 S. 272–286.

Weblink 

 www.bertschikon.ch

Fuessnote 

Ort (Kanton Züri)